پاکستان د کور دننه او بهر د نوو اقداماتو خبر ورکړ
پاکستاني مقاماتو د کورني امنیت او بهرنیو ګواښونو په اړه ژوره اندیښنه څرګنده کړې او د نوو اقداماتو قاطع پریکړې یي وکړې.
د پاکستان جګپوړي ملکي او نظامي مشرتابه د سه شنبې (جون ۷) د ملي ګټو د خوندیتوب لپاره د ټولو هغو ځواکونو د ځپلو تصمیم ونیو چې د هغوئ اند، مجرمې او دښمنې ګڼل کیږي. دا تصمیم د راولپنډۍ په رهبري مرکز کې د پاکستان د ملکي او نظامي مشرانو ترمنځ ونیول شو. پدې بیړنۍ غونډه کې د اوبو، انرژۍ او دفاعي چارو فدرال وزیر خواجه آصف، د ماليي وزیر إسحاق ډار، د بهرنیوچارو سلاکار سرتاج عزیز، په بهرنیوچاروکې خاص معاون طارق فاطمي او د بهرنیو چارو لپاره منشي اعزاز احمد ګډون کړې و. په نظامي مقاماتو کې د اردو مشر جنرال راحیل شریف، د آی. اس.آی رئیس جنرال رضوان اختر او نورو پوځي مقاماتو برخه لرله. د مرکزي استخباراتو د عامه اړیکو شعبې اعلامیه خپره کړې او وایي ټولو مشرانو د پاکستان په بهرنیو او کورنیو امنیتي مسایلو جدي بحثونه لرل. اعلامیه وایي سره لدې چې د سیمه انکشافي مسایلو اړوند خبرې وشوې، د پاکستان د ثبات او سمسورتیا په مقابل کې د مشخصو خلکو پرضد د جدي اقداماتو فیصلې وشوې. په اعلامیه کې لیکل شوي چې ٫٫د سیمې د ثبات لپاره پاکستان بیا خپله ژمنه تازه کوي او دا روښانه کوي چې ورانکارو استخباراتي ادارو او د هغوئ ملګرو ته به اجازه ورنکړي چې د پاکستان دننه ستونزه پراخه کړي٬٬. اعلامیه کې ویل شوي چې د پاکستان مشرتابه پریکړه کړې د هیواد ملي ګټې به خوندي کوي او په موثره توګه به د هرډول بیروني فشار مخنوی کوي. پدې غوڼډه کې د چین او پاکستان ترمنځ د اقتصادي کوریډور په هکله هم خبرې وشوې او دا تصمیم ونیول شو چې په ټول قوت سره باید د مشخصو ډلو د مخالفت سربیره به ددی پروژې د تکمیل لپاره هڅه وشي. د ۴۶ میلیارده ډالرو په ارزښت دا کوریډور چې د سرکونو، اورګاډوپټلیو او پايپ لینونو یوه ګډه پروژه ده، د چین نا امنه لویدیځه سیمه سینګیان د پاکستان د ګوادر بندر له لارې د عرب بحیرې سره وصل کوي. د سه شنبې ورځې پدې غوڼډه کې د می په یوویشتمه په بلوچستان ایالت کې د امریکا د بی پیلوټه الوتکې د برید په اړه بحث وشو چې وایي د پاکستان د ځمکنۍ بشپړتیا سرغړونه شوې، او نه یوازی دا چې دوه اړخیزه باور یي ټکنی کړې بلکې د څلور اړخیزه کاري چوکاټ د غړو د موافقې پراساس يي د أفغانستان د سولې پروسه د سوال لاندې راوستله.